​Hoe gemaak met die NIE-GOED-GENOEG-NIE monster? - WHEN LIFE HURTS
​Hoe gemaak met die NIE-GOED-GENOEG-NIE monster?
Ek vind dat die NIE-GOED-GENOEG-NIE monster die meeste van die mense wat my kom sien gereeld besoek. Self is ek ook goed bekend met die een, daarom kan ek my eie stories gebruik om te verduidelik hoe om hierdie monster te benader.
My NIE-GOED-GENOEG-NIE monster kom van ver af. Weet nie presies waar sy die eerste keer haar kop uitgesteek het nie. Dalk die eerste keer toe ek as klein dogtertjie iets gedoen het waarvan my liewe ouers nie gehou het nie en ek dit agtergekom het. Of dalk saam met die juffrou se rooi-pen-woorde jy moet mooier skryf! of omdat die goue sterretjie se plek leeg gebly het. Of dalk saam met die B-plus op die kunswedstryd sertifikaat. Miskien het sy groot en sterk geword saam met elke Sondag se in-sonde-ontvang-en-gebore kop laat sak.
Hoe ook al, sy het deeglik nes geskrop in my lewe.
Een van haar helpers is EK-WIL-DEEL-VAN-DIE-GROEP-WEES en EK-HOOP-HULLE-HOU-VAN-MY. Hierdie laaste twee kry my dan telkens in situasies waar ek my lewensvisie by die groep probeer inpas, selfs al pas dit nie lekker nie. Die gevolg is dat ek skaaf en skuur aan myself om in die prentjie te probeer pas. Al hierdie geskuur en skaaf is heerlike kos vir die NIE-GOED-GENOEG-NIE-MONSTER.
Ek het myself weer in dieselfde situasie bevind waar dit wat ek na die tafel toe kan bring nie deur die groep aanvaar word nie. MAAR die keer was dit anders. Ek het my eie SELF-CARE proses gevolg.
STAP 1: Met hand op die hart het ek aan myself hierdie oomblik van swaarkry erken en myself toegelaat om te voel hoe seer dit maak.
STAP 2: Dit was tyd om myself te anker (ground). Ek kon gaan sit en deur visualisering en meditasie dit regkry om myself te kalmeer en veilig te maak.
STAP 3: Ek het my DINK-EN-VOEL uitgevra oor die situasie.
KWAAD was hier (sy kom nogal baie kuier). Gelukkig het ek geleer om haar binne in my veilige ruimte te ondervra en haar nie toe te laat om ander aan te val nie.
Wat wou sy die keer probeer beskerm?
My eie-waarde en ek kon die NIE-GOED-GENOEG-NIE-MONSTER oor Kwaad se skouer sien grynslag, sy was massief!
Is my eie-waarde en die bydrae wat ek in die samelewing kan maak van die groep se goedkeuring afhanklik?
NEE, natuurlik nie, en ek sien hoe die NIE-GOED-GENOEG-NIE-MONSTER haar krag verloor en die hasepad vat.
Waaroor het jy beheer en wat kan jy doen om vorentoe te beweeg?
So het die planne begin vorm aanneem en hardnekkigheid het ingetree wat die EK-IS-NIE-GOED-GENOEG-NIE-MONSTER vir eers kon verjaag.
STAP 4: GEBRUIK JOU LIGGAAM om jouself te staal teen die aanslae van hierdie monster. Iets soos die warrior pose kan baie help.
STAP 5: Raak rustig en versorg jouself. Jy het hard gewerk om die monster te oorwin, jy verdien die blaaskans. Gaan stap op die strand, luister na mooi musiek, werk bietjie in die tuin of wat ook al vir jou werk om jouself te vertroetel.
Meestal is die monsters in ons lewe nogal hardnekkig en moet ons hulle meer as een keer onder die vergrootglas plaas voordat hulle padgee en dit is met hierdie proses wat ek jou graag help. Kontak my gerus by grobler.karin@gmail.com